b'\n_START_ARTICLE_\n\xc3\x96-ryhm\xc3\xa4\n_START_PARAGRAPH_\n\xc3\x96-ryhm\xc3\xa4 oli 1980-luvun alkupuolella toiminut ryhm\xc3\xa4, joka j\xc3\xa4rjesti performansseja, tapahtumia ja erilaista tilannetaidetta. Ryhm\xc3\xa4n perusti Erkki Pirtola. Muita j\xc3\xa4seni\xc3\xa4 olivat Harri Larjosto, Roi Vaara, Jussi Kivi, Papu Pirtola ja Pekka Nevalainen._NEWLINE_\xc3\x96-ryhm\xc3\xa4n j\xc3\xa4senten ensimm\xc3\xa4inen yhteinen n\xc3\xa4yttely oli syksyll\xc3\xa4 1979 vallatussa Lepakossa. Ryhm\xc3\xa4l\xc3\xa4iset olivat tavanneet kes\xc3\xa4ll\xc3\xa4 Inkoon pohjoismaisella ymp\xc3\xa4rist\xc3\xb6leirill\xc3\xa4._NEWLINE_\xc3\x96-ryhm\xc3\xa4n tunnetuimpia aktioita oli Viimeinen illallinen ja Rahaa. Viimeiselle illalliselle Vanhan Galleriaan Helsinkiin vuonna 1980 kokoontui Anti-Jeesus ja 11 opetuslasta. Joukossa oli poliitikko, tiedemies, insin\xc3\xb6\xc3\xb6ri, pappi, taiteilija ja punkkari. Hahmot aterioineen oli koostettu kaatopaikka-aineistosta. Roskan k\xc3\xa4ytt\xc3\xb6\xc3\xa4 oli my\xc3\xb6s ryhm\xc3\xa4n Jyv\xc3\xa4skyl\xc3\xa4n Talveen tekem\xc3\xa4ss\xc3\xa4 teoksessa P\xc3\xa4iv\xc3\xa4 Jyv\xc3\xa4skyl\xc3\xa4ss\xc3\xa4 vuonna 1983. Teos oli koottu kaupungissa ker\xc3\xa4tyst\xc3\xa4 roskasta sek\xc3\xa4 valokuva- ja videodokumenteista._NEWLINE_Rahaa-tapahtumaan sis\xc3\xa4ltyi muun muassa raha-alttari ja valokopioseteleiden jakamista ohikulkijoille. Rahaa-tapahtuman kulkue oli matkalla Vanhalta ylioppilastalolta Finlandiatalolle, jossa oli Kansainv\xc3\xa4lisen valuuttarahaston konferenssi. Poliisit kuitenkin hajottivat kulkueen._NEWLINE_\xc3\x96-ryhm\xc3\xa4 toimi spontaaniin tyyliin Joseph Beuysin jokainen on taiteilija -hengess\xc3\xa4, mit\xc3\xa4 periaatetta etenkin Erkki Pirtola jatkoi my\xc3\xb6hemmin. Kritiikki esitettiin optimistiseen s\xc3\xa4vyyn ja mukana oli karheaa kotikutoisuutta ja Kalevalahenke\xc3\xa4. Ryhm\xc3\xa4n toimintaa on verrattu my\xc3\xb6s punk-kuvataiteeksi. Kaatopaikkamateriaalien ja j\xc3\xa4tteen k\xc3\xa4ytt\xc3\xa4misen muun muassa Viimeisess\xc3\xa4 illallisessa on sanottu merkinneen kierr\xc3\xa4tysajattelun tuloa suomalaiseen taiteeseen.'